FI Euroopan unionin virallinen lehti L 140/1

KOMISSION ASETUS (EU) 2015/846,

annettu 28 päivänä toukokuuta 2015,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asetamipridin, ametoktradiinin, amisulbromin, bupirimaatin, klofentetsiinin, etefonin, etirimolin, fluopikolidin, imatsapikin, propamokarbin, pyraklostrobiinin ja tau-fluvalinaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Asetamipridin, etefonin, propamokarbin ja pyraklostrobiinin jäämien enimmäismäärät vahvistettiin asetuksen (EY) N:o 396/2005 liitteessä II. Klofentetsiinin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Ametoktradiinin, amisulbromin, bupirimaatin, etirimolin, fluopikolidin, imatsapikin ja tau-fluvalinaatin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Asetamipridi-tehoainetta sisältävän kasvinsuojeluaineen käyttöä banaaneihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevan jäämien enimmäismäärän muuttamiseksi.

(3) Ametoktradiinin osalta tällainen hakemus tehtiin sen käytöstä humalaan. Amisulbromin osalta tällainen hakemus tehtiin sen käytöstä viinirypäleisiin. Bupirimaatin osalta tällainen hakemus tehtiin sen käytöstä aprikooseihin, persikoihin, mansikoihin, viinirypäleisiin, vadelmiin ja vatukoihin, Cucurbitaceae-heimon kasveihin, yrtteihin ja latva-artisokkiin. Klofentetsiinin osalta tällainen hakemus tehtiin sen käytöstä kirsikoihin, syötäväkuorisiin Cucurbitaceae-heimon kasveihin, tomaatteihin ja munakoisoihin. Etefonin osalta tällainen hakemus tehtiin sen käytöstä syötäviksi tarkoitettuihin viinirypäleisiin. Fluopikolidin osalta tällainen hakemus tehtiin sen käytöstä kiinankaaliin. Propamokarbin osalta tällainen hakemus tehtiin sen käytöstä varhaissipuleihin ja kiinankaaliin. Pyraklostrobiinin osalta tällainen hakemus tehtiin sen käytöstä lanttuihin ja nauriisiin. Tau-fluvalinaatin osalta tällainen hakemus tehtiin sen käytöstä siemenhedelmiin, aprikooseihin ja persikoihin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus imatsapikin käytöstä soijapapuihin. Hakija väittää, että kyseisen aineen sallittu käyttö tähän viljelykasviin Brasiliassa johtaa siihen, että jäämämäärät ylittävät asetuksessa (EY) N:o 396/2005 vahvistetun jäämien enimmäismäärän, ja että korkeampi jäämien enimmäismäärä on tarpeen, jotta vältetään tämän viljelykasvin tuontia koskevat kaupan esteet.

(5) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (2) ehdotetuista jäämien enimmäismääristä. Se toimitti lausunnot komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustelluissa lausunnoissaan, että nykyistä jäämien enimmäismäärää ei tarvitse muuttaa siltä osin kuin on kyse bupirimaatin käytöstä kurkkuihin. Siltä osin kuin on kyse bupirimaatin käytöstä yrtteihin ja latva-artisokkiin sekä klofentetsiinin käytöstä kirsikoihin, tomaatteihin, munakoisoihin ja kesäkurpitsoihin, toimitetut tiedot eivät olleet riittävät jäämien uusien enimmäismäärien vahvistamiseksi. Sen vuoksi voimassa olevat jäämien enimmäismäärät olisi jätettävä ennalleen.

(8) Elintarviketurvallisuusviranomainen suosittelee, että etirimolille, joka on bupirimaatin merkittävin hajoamistuote, vahvistetaan uudet jäämien enimmäismäärät aprikoosien, persikoiden, vadelmien ja vatukoiden sekä syötäväkuoristen Cucurbitaceae-heimon kasvien osalta, jotta otetaan huomioon bupirimaatin käyttö näihin viljelykasveihin.

(9) Etefonin osalta elintarviketurvallisuusviranomainen suosittelee, että syötäviksi tarkoitetuille viinirypäleille vahvistetaan uusi jäämien enimmäismäärä 1,5 mg/kg, joka on saatu pyöristämällä ylöspäin Taloudellisen yhteistyön ja kehityksen järjestön (OECD) MRL-laskimella laskettu arvo 1 mg/kg. Joidenkin jäsenvaltioiden esittämien huolenaiheiden vuoksi jäämien enimmäismäärä on kuitenkin aiheellisempaa vahvistaa pyöristämättömään arvoon 1 mg/kg. Tämä arvo kattaa riittävällä tavalla käytön syötäviksi tarkoitettuihin viinirypäleisiin.

(10) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä toukokuuta 2015. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu:

Reasoned opinion on the modification of the existing MRL for acetamiprid in bananas. EFSA Journal 2014;12(9):3824 [20 pp.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop. EFSA Journal 2014;12(10):3879 [17 pp.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom. EFSA Journal 2014;12(4):3237 [75 pp.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in several crops. EFSA Journal 2014;12(7):3804 [35 pp.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines. EFSA Journal 2014;12(10):3860 [22 pp.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape. EFSA Journal 2014;12(5):3698 [22 pp.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage. EFSA Journal 2014;12(9):3822 [20 pp.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean. EFSA Journal 2013;11(10):3426 [26 pp.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage. EFSA Journal 2014;12(8):3811 [18 pp.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips. EFSA Journal 2014;12(10):3872 [19 pp.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops. EFSA Journal 2014;12(1):3548 [49 pp.]. doi:10.2903/j.efsa.2014.3548.